Teine rahvusvahelisse meediasse jõudnud Juri Vella eestvedamisel korraldatud poliitiline aktsioon on samuti otseselt seotud põliselanike traditsiooniliste uskumustega. 19. aprillil 1996 toimus Num-to järve saarel rituaal, mille käigus tundra ja metsaalade neenetsid ning handid ohverdasid taevastele jumalatele kolm põhjapõtra. Ohverdusriituse üheks eesmärgiks oli  takistada püha Num-to järve lähedal asuva naftamaardla kasutuselevõttu. Sündmust oli kajastama tulnud kohaliku telekanali võttegrupp - st rituaal, mis tavaolukorras on võõrastele, eriti nende fotoaparaatidele ja videokaameratele suletud, muudeti poliitistel kaalutlustel meediale ligipääsetavaks. Juri Vella kasutas televisiooni ja teiste "pealtvaatajate" kohalolu ära, et avalikult teada anda oma otsusest kinkida Venemaa presidendile emane põhjapõder, kes jääb seniks tema karja elama, kuni president otsustab  looma ära viia. Presidendile kuuluvad ka kõik selle põdralehma järglased - hea õnne korral võis presidendil mõne aasta pärast olla terve kari põhjapõtru. Loom ei kuulu mitte konkreetsele inimesele (võimul oli Boris Jeltsin) vaid Venemaa presidendi institutsiooni kandjale -juunikuus olid tulemas uued presidendi valimised, ning juhul kui president põtra ennem ära ei vii, pidi see minema valimised võitnud kanditaadile. Kuid nagu kõik põhjapõdrad võis ka presidendi põder hukkuda: "ta võib hukkuda õnnetuse läbi,  või naftamaardla lähedal illegaalse küti käe läbi. […] Samuti on veel üks võimalus tema suremiseks: nimelt juhul, kui karjamaad on millegi või kellegi poolt hävitatud, ja põhjapõdral pole midagi süüa" (Leete 1999:23).